In nomine sancte et individue Trinitatis. Universis presentibus pariter et futuris, volo notificari ego, Rainardus, Joviniacensis comes, quam Isembardus, qui appellatur Diabolus, tres denarios censuales quos canonici Sancti-Mariani Autissiodori ei debebant de prato quod a Jofrido de Iglisiola emerant, eisdem canonicis, me presente, remisit et in perpetuum possidendos concessit. Pari modo remisit eis, et concessit perhenniter habendos, duos denarios quos ei debebant de quodam prato quod est in illa terra quam canonici regi ad edificandam villam suam adcensierunt. Item concessit eis et laudavit habendam terram in qua situm est molendinum eorum, que erat de casamento suo; et si quid aliud juris habebat, quocunque modo haberet, in omni possessione canonicorum que est a Planca que dividit terram quam regi adcensierunt a terra illa quam in proprio suo retinuerunt, usque ad terram monachi de Secru, tam in fundo vallis quam in costis, hinc et inde dependentibus. De nemore vero de Palestel, pro tali parte que ei ex hereditario jure uxoris sue noscitur devenisse, concessit eis per omnes domos suas domesticas cunctas suas utilitates facere, salvo tamen jure hominum qui usuaria sua habent in nemore. Exceptum est etiam hoc quod canonicis nec dare nec vendere nemus licebit. Concessit etiam isdem Isenbardus eisdem canonicis de ipso nemore disrumpere et excolere, si agros suos vellent adcrescere. Ad victus vero omnium animalium suorum omnes pastus nemoris pari modo concessit. Hec omnia, sicut distincte sunt scripta, idem Isembardus erga canonicos se servaturum plenivit suam fidem; uxor vero ejus laudans concessit. Laudaverunt etiam eorum liberi. Ut igitur hec omnia canonicis intemerata permaneant, utrorumque monitu, canonicorum videlicet et Isembardi, feci ea litteris annotari, sigillique mei impressione consignari. Actum Joviniaci, anno Incarnationis dominice Mº Cº LXº IXº, sub testibus istis: Petro, capellano de Sancto-Johanne; Gilduino, vicecomite Joviniaci; Odone Luboth; Rainaudo Malliaco; Hugone, preposito.